Watertekorte: Oos-Londen-sakelui trek swaarSakeondernemings in Oos-Londen het na raming al R460 miljoen verloor weens waterprobleme met talle gebiede in die stad wat al vir byna ŉ week min of geen water het nie. Dele van dié metro is al van Maandag sonder water en teen Woensda Argieffoto: Wikimedia goggend het die stad watertenks na hospitale en ouetehuise begin aanry. Les Holbrook, uitvoerende beampte van die Border-Kei-sakekamer het gesê die geskatte verlies is net vir ŉ halwe dag se werk en is na aanleiding van ŉ opname wat deur lede van die sakekamer gedoen is. Die sakekamer het 700 lede wat groot en klein ondernemings insluit. Thanduxolo Matebese, woordvoerder van die munisipaliteit, het gesê tegnici is besig om ŉ ander pyp om die Umzonyana-opgaardam aan te lê om sodoende water aan die rioolsuiweringswerke te voorsien. Dit sal na bewering drie tot ses dae neem voordat die metro se waterstelsel weer ten volle funksioneel sal wees. Volgens Holbrook kon meeste van die vervaardigingsmaatskappye soos Mercedes Benz glad nie funksioneer nie. Hy het bygevoeg dat ondernemings moontlik kort- en langtermyn nagevolge gaan ervaar soos byvoorbeeld bestellings wat gekanselleer word, bestuur van reputasie en die skoonmaak van masjinerie. “Wanneer jy 3 000 werknemers het en jy kan nie ŉ toilet spoel nie, veroorsaak dit probleme.” Hy sê mense het al gewoond geraak om sonder krag klaar te kom, maar nie sonder water nie – juis omdat dit so noodsaaklik is. Een van die grootste probleme is dat die sakeondernemings nie gewaarsku is dat daar nie water gaan wees nie. Die hoofklagte volgens Holbrook is dat sakelui nie weet hoe groot hierdie probleem uitkring of hoe lank dit sal voortduur nie.